Predkladacia správa

Predkladaný materiál je vypracovaný  na základe uznesenia vlády SR  č. 834/2000, bod B.2. v ktorom sa ukladá ministrovi školstva predložiť do 30. júna 2002               informáciu o využívaní pridelených finančných prostriedkov z mimorozpočtových zdrojov získaných privatizáciou schválených v zákone o štátnom rozpočte na Rozvojové programy výskumu a vývoja na urýchlenie reštrukturalizácie a zvýšenie konkurencieschopnosti slovenskej ekonomiky.

 Predmetnú informácie súhrnne spracovala sekcia vedy a techniky, odbor štátnej vednej a technickej politiky MŠ SR v spolupráci s so zainteresovanými ministerstvami – Ministerstvom hospodárstva SR, Ministerstvom životného prostredia SR, Ministerstvom dopravy, pôšt a telekomunikácií SR, Ministerstvom kultúry SR, Úradom pre normalizáciu, metrológiu a skúšobníctvo SR, Slovenskou akadémiou vied a sekciou vysokých škôl Ministerstva školstva SR, ktorí spracovali čiastkové informácie na základe podkladov spracovaných riešiteľmi jednotlivých úloh výskumu a vývoja.

	Informácia je spracovaná v štyroch častiach, kde v prvej časti informuje o schválených úlohách výskumu a vývoja, prerozdelení finančných prostriedkov na riešenie podľa jednotlivých rezortov, úradom a SAV. Ďalej informuje o ukončených úlohách o úlohách ktoré boli priebežnou oponentúrou schválené na pokračovanie riešenia ako aj o zrušených úlohách s odôvodnením a vysporiadaním sa s finančnými prostriedkami.

	V druhej časti je spracovaná súhrnná informácia zhodnotenia výsledkov riešenia výskumu a vývoja, kde sa poukazuje na doteraz dosiahnuté výsledky riešenia, ktoré sú len čiastkové lebo okrem piatich ukončených úloh ostatné sú v pokračujúcom riešení. 

	V tretej časti predkladaná informácia poukazuje na otvorené problémy, ktoré sa vyskytujú pri riešení úloh výskumu a vývoja ale najmä pri následnej realizácii ich výsledkov riešení.
	
	Štvrtá časť predkladanej informácie stručne hodnotí doterajšie čerpanie finančných prostriedkov, pretože väčšina úloh pokračuje podľa harmonogramu riešenia. 
 
	Prílohy obsahujú zoznam úloh výskumu a vývoja s ich anotáciou, ktorá obsahuje charakteristiku úlohy, očakávané výsledky a smerovanie realizácie ako aj vecné a finančné zhodnotenie riešenia jednotlivých úloh výskumu a vývoja.